Ga̱a ne̱ cataj uún Jesús a:
―Sese quita̱j riꞌyunj nij síí noco̱ꞌ se‑chre̱j chumii̱ nihánj ni̱ꞌyaj nij soꞌ man soj,
ne̱ xca̱j soj cuentá se vaa asino ya̱a̱n quitáá riꞌyunj nij soꞌ man ma̱ꞌanj a.
Sese si̱j ma̱n rihaan chumii̱ u̱u̱n nihánj me maꞌa̱n soj,
ne̱ gaa ꞌe̱e̱ rá ꞌó nij síí noco̱ꞌ se‑chre̱j chumii̱ nihánj niꞌya̱j nij soꞌ man soj asuun tza̱j á.
Tza̱j ne̱ narii ꞌu̱nj man soj se vaa ta̱náj soj se‑chre̱j chumii̱ nihánj ne̱ canoco̱ꞌ soj manj,
ne̱ cheꞌé dan né si̱j noco̱ꞌ se‑chre̱j chumii̱ nihánj me soj cuano̱ maꞌ.
Cheꞌé dan táá riꞌyunj nij síí noco̱ꞌ se‑chre̱j chumii̱ nihánj niꞌya̱j nij soꞌ man soj ado̱nj.
’ꞌO̱ cu̱nuû rá soj nana̱ nihánj nana̱ cataj xnaꞌanj ꞌu̱nj rihaan soj se vaa né si̱j noco̱o doj me mozó rihaan se‑ruꞌve̱e̱ mozó maꞌ.
Cheꞌé se canocoꞌ nij síí ta̱j riꞌyunj manj quiꞌya̱j nij soꞌ sayuun manj roꞌ,
cheꞌé dan neꞌen soj se vaa nda̱a maꞌa̱n soj do̱ꞌ,
canoco̱ꞌ nij soꞌ quiꞌya̱j nij soꞌ sayuun na̱nj ado̱nj.
Ne̱ cheꞌé se ne cuno̱ nij soꞌ snana̱j,
ne̱ cheꞌé dan neꞌen soj se vaa se̱ cuno nij soꞌ snana̱ soj a̱ maan ado̱nj.
Dan me se quiꞌya̱j nij soꞌ nu̱ꞌ se nij yoꞌ man soj cheꞌé se‑chu̱vií ꞌu̱nj,
cheꞌé se ne neꞌen nij soꞌ man síí caꞌnéé manj chugua̱nj.
’Sese ne caꞌna̱ꞌ ꞌu̱nj,
ne̱ sese ne caꞌmi̱j ga̱ nij soꞌ,
ne̱ taj va̱j cacunꞌ tumé nij soꞌ tza̱j maꞌ.
Tza̱j ne̱ cuano̱ nihánj me se natáꞌ ꞌu̱nj snana̱ Yaꞌanj rihaan nij soꞌ,
ne̱ se̱ caꞌvee cata̱j nij soꞌ se vaa né si̱j ta̱j riꞌyunj man Yaꞌanj me nij soꞌ maꞌ.
ꞌO̱ se síí ta̱j riꞌyunj manj roꞌ,
soꞌ me síí ta̱j riꞌyunj man Réj Yaꞌanj na̱nj ado̱nj.
Ne̱ suun sa̱ꞌ noco̱o quiꞌyáj queneꞌen nij soꞌ me se ne quiꞌya̱j a̱ ꞌó yuvii̱ suun sa̱ꞌ noco̱o vaa da̱nj maꞌ.
Ne̱ sese ne qui̱ꞌyáj suun sa̱ꞌ noco̱o yoꞌ queneꞌe̱n nij soꞌ,
ne̱ ne tumé nij soꞌ cacunꞌ tza̱j maꞌ.
Tza̱j ne̱ ya̱j me se a̱j queneꞌen nij soꞌ nij suun sa̱ꞌ noco̱o quiꞌyáj,
ne̱ quitáá riꞌyunj nij soꞌ mán ꞌu̱nj do̱ꞌ,
man Réj Yaꞌanj do̱ꞌ na̱nj ado̱nj.
Tza̱j ne̱ nihánj me se quisi̱j ya̱ nu̱ꞌ nana̱ nihánj nana̱ no̱ rihaan stucua̱nj xi̱i nij soꞌ síí cuꞌna̱j Moisés a:
“Quitáá riꞌyunj rmaꞌa̱n nij soꞌ manj a”,
taj stucua̱nj Moisés yoꞌ ado̱nj.
’Dan me se caꞌne̱j ꞌu̱nj Nimán Yaꞌanj cavi̱i̱ soꞌ rej ya̱nj Yaꞌanj caꞌna̱ꞌ soꞌ rihaan soj,
ne̱ ra̱cuíj ndoꞌo soꞌ man soj,
ne̱ ina̱nj nana̱ ya̱ rque̱ soꞌ man soj a.
Asa̱ꞌ caꞌnaꞌ Nimán Yaꞌanj rihaan soj,
ga̱a ne̱ cata̱j xnaꞌanj soꞌ rihaan nij yuvii̱ cheꞌej ado̱nj.
Ne̱ cata̱j xnaꞌanj maꞌa̱n soj cheꞌej,
cheꞌé se asi̱j tacoo cachéé soj ga̱j ado̱nj.
’Nihánj me quisíj cataj xnaꞌanj ꞌu̱nj nu̱ꞌ nana̱ nihánj rihaan soj,
cheꞌé se naꞌvej raj gu̱un vi̱j rá nimán soj cheꞌé se vaa quira̱nꞌ soj a.
ꞌO̱ se se̱ caꞌvej rá nij síí israelitá cunu̱u chre̱ꞌ soj ga̱ nij soꞌ rá veꞌ tucuꞌyón nij soꞌ stucua̱nj Moisés maꞌ.
Ne̱ quisi̱j güii gu̱un rá nij soꞌ se vaa né si̱j noco̱ꞌ man Yaꞌanj me soj,
ne̱ gu̱un rá síí ticaviꞌ man soj se vaa veꞌé uxrá ꞌyaj soꞌ se‑su̱u̱n Yaꞌanj ga̱a ticaviꞌ soꞌ man soj a.
Da̱nj quiꞌya̱j nii,
cheꞌé se ne neꞌen uxrá nii man Réj Yaꞌanj do̱ꞌ,
man ma̱ꞌanj do̱ꞌ maꞌ.
Tza̱j ne̱ nihánj me cataj xnaꞌanj ꞌu̱nj nu̱ꞌ nana̱ nihánj rihaan soj,
cheꞌé rej asa̱ꞌ quiranꞌ soj nu̱ꞌ sayuun nihánj,
ne̱ ninu̱j rá soj se vaa a̱j cataj xnaꞌanj ꞌu̱nj rihaan soj cheꞌé nu̱ꞌ nihánj na̱nj ado̱nj ―taj Jesús rihaan nij síí tucuꞌyón snana̱ soꞌ a.
Ga̱a ne̱ cataj uún Jesús a:
―Ne cata̱j xnaꞌanj ꞌu̱nj nu̱ꞌ nana̱ nihánj rihaan soj ga̱a guun cheꞌe̱ soj cachéé soj ga̱j,
cheꞌé se cachéé ma̱ꞌanj ga̱ soj ado̱nj.